b'\n_START_ARTICLE_\nEstadio El Madrigal\n_START_SECTION_\nPovijest i promjene\n_START_PARAGRAPH_\nEl Madrigal je otvoren 17. lipnja 1923. godine pod nazivom Campo del Villarreal. Istog se dana na njemu odigrala prva utakmica, izme\xc4\x91u Castell\xc3\xb3na i Cervantesa. Dvije godine kasnije stadion dobiva novo (sada\xc5\xa1nje) ime u \xc4\x8dast ruralnom krajoliku na kojem je izgra\xc4\x91en. Odmah je i dobio nadimak: Feudo Amarillo (\xc5\xbduti posjed). Nalazi se 5 kilometara od Sredozemnog mora, na Plazi Labrador, na nadmorskoj visini od 50 metara._NEWLINE_Prvi redizajn bio je u ljeto 1952. godine. Pove\xc4\x87avale su se dimenzije terena, sa 95 x 65 m na 105 x 65 m. Cilj te promjene bio je zahtjev da se dimenzije travnjaka izjedna\xc4\x8de onima na stadionu u Helsinkiju, na kojem su se, iste godine, odr\xc5\xbeavale ljetne olimpijske igre._NEWLINE_Tijekom 1960.-ih, izgra\xc4\x91ena je manja natkrivena tribina dok je tijekom sezone 1971./72. dovr\xc5\xa1ena ju\xc5\xbena tribina. 1988. godine ju\xc5\xbena tribina je sru\xc5\xa1ena kako bi se napravila nova i ve\xc4\x87a tribina. Ona je otvorena 8. o\xc5\xbeujka 1989. godine i kao dio otvorenja, odigrana je prijateljska utakmica Villarreala i madridskog Atl\xc3\xa9tica._NEWLINE_Za 75. godi\xc5\xa1njicu osnutka kluba po\xc4\x8dinju novi radovi u svrhu obnavljanja. Ponovno je sru\xc5\xa1ena ju\xc5\xbena tribina kako bi nova bila ve\xc4\x87a i natkrivena. Uz ju\xc5\xbenu tribinu, jo\xc5\xa1 je izgra\xc4\x91en "amfiteatar" na sjevernoj tribini, koji slu\xc5\xbei za navija\xc4\x8de gostuju\xc4\x87e ekipe i odjeljak za va\xc5\xbene (VIP) osobe. Radovi zavr\xc5\xa1avaju u sezoni 1999./00._NEWLINE_U me\xc4\x91uvremenu, 16. rujna 1973. stadion dobiva rasvjetu. Reflektora je bilo \xc4\x8detiri. Stajali su na stupovima i bili su postavljeni na na\xc4\x8din da je svaki od tih stupova stajao na kutu terena. Reflektori su bili na\xc4\x8dinjeni od 9 halogenih lampi. Prva utakmica odigrana pod reflektorima bila je izme\xc4\x91u Villarreala i Eivisse-Ibize. Bila je to liga\xc5\xa1ka utakmica tada\xc5\xa1nje tre\xc4\x87e divizije, a rezultat je bio 0:1 za goste._NEWLINE_Svla\xc4\x8dionica se mijenjala nekoliko puta. Do 1936. godine nalazila se na jugoisto\xc4\x8dnom dijelu stadiona, pa je do 1989. na sjeveroisto\xc4\x8dnom dijelu i na kraju, do 2005. nalazila se na jugozapadnom dijelu. Danas se ona nalazi ispod zapadne, odnosno glavne tribine._NEWLINE_Villarreal CF se 2005. godine izborio za nastup u Ligi prvaka, no stadion nije zadovoljavao Uefine kriterije da bi se na njemu igrale utakmice Lige prvaka. Stoga je stadion podvrgnut detaljnom redizajnu kako bi zadovoljili kriterije. Vanjski je zid prekriven \xc5\xbeutim plo\xc4\x8dicama kako bi se pobo\xc5\xa1ljala estetika, premje\xc5\xa1tena je i ure\xc4\x91ena svla\xc4\x8dionica, pro\xc5\xa1iren je press centar. Novine na stadionu su jo\xc5\xa1: prostor za Uefine delegate, antidopin\xc5\xa1ka prostorija, fizioterapeutska prostorija, kupaonice u sklopu svla\xc4\x8dionica i dva restorana. Prostor izme\xc4\x91u tribina i igrali\xc5\xa1ta pomaknut je za 1 metar, dok je sustav reklamiranja automatiziran.\n_START_SECTION_\n"Casals Grocs"\n_START_PARAGRAPH_\nStadion je poznat po Casals Grocs: malim balkonima na sjevernoj tribini. Ima ih 30 i one nude posebne pogodnosti. Izme\xc4\x91u ostalog, sadr\xc5\xbee klima ure\xc4\x91aje, TV, catering uslugu i tako dalje. Od tih 30 balkona, njih 23 prima 16 ljudi, 5 ih prima 20, a zadnja 2 primaju po 12 ljudi.'